

VLADA REPUBLIKE HRVATSKE

Zagreb, 6. srpnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt konačnog prijedloga zakona o izmjenama Zakona o terminalu za ukapljeni prirodni plin |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**MINISTARSTVO GOSPODARSTVA I ODRŽIVOG RAZVOJA**

**NACRT**

**KONAČNI PRIJEDLOG ZAKONA O IZMJENAMA ZAKONA O TERMINALU ZA UKAPLJENI PRIRODNI PLIN**

**Zagreb, srpanj 2023.**

**KONAČNI PRIJEDLOG ZAKONA O IZMJENAMA ZAKONA O TERMINALU ZA UKAPLJENI PRIRODNI PLIN**

**Članak 1.**

U Zakonu o terminalu za ukapljeni prirodni plin („Narodne novine“, broj 57/18.), u članku 4. stavku 5. riječi: „člankom 10.“ zamjenjuju se riječima: „člankom 12.“.

**Članak 2.**

U članku 5. oznaka stavka: „(1)“ briše se.

Stavak 2. briše se.

**Članak 3.**

U članku 7. stavak 3. briše se.

Dosadašnji stavci 4. do 8. postaju stavci 3. do 7.

**Članak 4.**

Članak 8. mijenja se i glasi:

„(1) Godišnja koncesijska naknada od dana sklapanja ugovora do 25 godina trajanja ugovora utvrđuje se kako slijedi:

– stalni dio u iznosu 0,27 eura po metru četvornom dodijeljenog pomorskog dobra

– promjenjivi dio u iznosu od 0,01 eura po MWh plina isporučenog u plinski transportni sustav.

(2) Godišnja koncesijska naknada za razdoblje od 25. godine trajanja ugovora do 50. godine trajanja ugovora utvrđuje se kako slijedi:

– stalni dio u iznosu 0,53 eura po metru četvornom dodijeljenog pomorskog dobra

– promjenjivi dio u iznosu od 0,01 eura po MWh plina isporučenog u plinski transportni sustav.

(3) Godišnja koncesijska naknada za razdoblje od 50. godine trajanja ugovora do 99. godine trajanja ugovora utvrđuje se kako slijedi:

– stalni dio u iznosu 1,06 eura po metru četvornom dodijeljenog pomorskog dobra

– promjenjivi dio u iznosu od 0,03 eura po MWh plina isporučenog u plinski transportni sustav.

(4) Godišnja koncesijska naknada uplaćuje se u korist proračuna županije i općine kako slijedi:

– jedna trećina uplaćuje se u korist županije

– dvije trećine uplaćuju se u korist općine.

(5) Godišnja koncesijska naknada usklađuje se u slučaju izmjene ovoga Zakona u dijelu kojim se uređuje visina i način plaćanja naknade za koncesiju, odnosno u slučaju nastanka gospodarskih okolnosti koje značajno utječu na ravnotežu odnosa naknade za koncesiju i procijenjene vrijednosti koncesije koja je bila temelj sklapanja ugovora o koncesiji.“.

**Članak 5.**

U članku 11. stavak 2. mijenja se i glasi:

„(2) Nekretnine koje su potrebne za gradnju, rekonstrukciju i održavanje terminala za UPP izvlašćuju se u korist investitora iz članka 6. stavka 1. ovoga Zakona.“.

Stavak 3. briše se.

**Članak 6.**

U cijelom tekstu Zakona o terminalu za ukapljeni prirodni plin („Narodne novine“, broj 57/18.) riječi: „u luci Rijeka“ te riječi: „u luci Rijeka-bazen Rijeka-područje Mlaka“ brišu se.

**Članak 7.**

Ovaj Zakon stupa na snagu osmoga dana od dana objave u „Narodnim novinama“.

**O B R A Z L O Ž E NJ E**

**I. RAZLOZI ZBOG KOJIH SE ZAKON DONOSI**

Zakon o terminalu za ukapljeni prirodni plin („Narodne novine“, broj 57/18.), stupio je na snagu 5. srpnja 2018. godine. Zakonom o terminalu za ukapljeni prirodni plin se pored realizacije projekta izgradnje infrastrukture terminala za ukapljeni prirodni plin (u daljnjem tekstu: UPP) koja je od strateškog interesa za Republiku Hrvatsku uređuje potprojekt gradnje mjesta za opskrbu UPP-om.

Nacionalnim okvirom politike za uspostavu infrastrukture i razvoj tržišta alternativnih goriva u prometu („Narodne novine“, broj 34/17.) predviđene su lokacije i rokovi za izgradnju infrastrukture za prekrcaj i opskrbu UPP-a u morskim lukama.

Nakon donošenja Zakona o terminalu za ukapljeni prirodni plin, doneseni su Strategija energetskog razvoja Republike Hrvatske do 2030. s pogledom na 2050. godinu („Narodne novine“, broj 25/20.) i Integrirani nacionalni energetski i klimatski plan za Republiku Hrvatsku za razdoblje od 2021. do 2030. godine. Oba dokumenta definiraju razvoj tržišta UPP-a (naročito u segmentu prometnog sektora) kao jedan od osnovnih strateških ciljeva Republike Hrvatske. Shodno očekivanom povećanju korištenja UPP-a u teškom teretnom prometu, pomorskom prometu i željezničkom prometu, kao temeljna odrednica promjena navodi se razvoj infrastrukture za korištenje UPP-a u prometu. Kako bi se zadovoljilo tržište u kratkoročnom razdoblju, do 2030. godine u Republici Hrvatskoj treba postojati minimalno 11 UPP punionica koje će omogućiti punjenje cestovnih vozila, dok će neke od njih trebati omogućavati punjenje plovnih objekata.

S obzirom na to da je od izbora lokacije mjesta za opskrbu UPP-om prošlo gotovo četiri godine napravljena je revalorizacija optimalnih mjesta za opskrbu UPP-om. Cilj revalorizacije je optimiziranje tehničkih, prostornih i financijskih parametara u cilju omogućavanja realizacije projekta razvoja stanica do 2024. godine uz ostvarenje punog potencijala realizacije UPP terminala kao opskrbne točke UPP-om za upotrebu u prometu.

Također, Konačnim prijedlogom zakona se uređuje da se nekretnine koje su potrebne za gradnju, rekonstrukciju i održavanje samog terminala za UPP izvlašćuju u korist investitora koji provodi proces izvlašćenja i na kojeg glase sve dozvole i dokumenti vezani uz gradnju terminala za UPP.

**II. PITANJA KOJA SE ZAKONOM RJEŠAVAJU**

Ovim Konačnim prijedlogom zakona namjeravaju se urediti sljedeća pitanja:

- izbor optimalne lokacije za gradnju mjesta za opskrbu UPP-om

- pitanje izvlašćenja nekretnina koje su potrebne za gradnju, rekonstrukciju i održavanje terminala za UPP.

Donošenjem ovoga Zakona pitanje mjesta za opskrbu UPP-om se neće vezivati isključivo uz određenu lokaciju, u konkretnom slučaju područje Mlake u luci Rijeka, već će se odabrati optimalna lokacija mjesta za opskrbu UPP-om uzimanjem u obzir svih tehničkih, prostornih i financijskih parametara, a rukovodeći se pritom Nacionalnim okvirom politike za uspostavu infrastrukture i razvoj tržišta alternativnih goriva u prometu, Strategijom energetskog razvoja Republike Hrvatske do 2030. s pogledom na 2050. godinu i Integriranim nacionalnim energetskim i klimatskim planom za Republiku Hrvatsku za razdoblje od 2021. do 2030. godine.

Također, donošenjem ovoga Zakona definirat će se da se nekretnine koje su potrebne za gradnju, rekonstrukciju i održavanje samog terminala za UPP izvlašćuju u korist investitora koji provodi proces izvlašćenja i na kojeg glase sve dozvole i dokumenti vezani uz gradnju terminala za UPP.

**III.** **OBRAZLOŽENJE ODREDBI PREDLOŽENOG ZAKONA**

**Uz članak 1.**

Ovim člankom se nomotehnički uređuje tekst Konačnog prijedloga zakona u smislu ispravnog pozivanja na odredbe Zakona.

**Uz članak 2.**

Ovim člankom se određuje brisanje odredbe kojom se određuje da su radi omogućavanja prometovanja cestovnih i željezničkih vozila i plovila pogonjenih UPP-om glavnim cestovnim prometnim pravcima, pomorskim i unutarnjim plovnim putovima Republike Hrvatske, sukladno propisu kojim se uređuje uspostava infrastrukture za alternativna goriva za mjesta za opskrbu UPP-om, određeni prometni pravci, morske luke, kao i luke unutarnjih voda za smještaj UPP infrastrukture te je za mjesto opskrbe UPP-om određena luka Rijeka koja čini infrastrukturu terminala za UPP, iz razloga što se u cijelom tekstu ovoga Prijedloga zakona briše mjesto opskrbe UPP-om luka Rijeka.

**Uz članak 3.**

Ovim člankom se određuje brisanje odredbe kojom se daje ovlaštenje Lučkoj upravi Rijeka da investitoru iz članka 6. stavka 1. Zakona o terminalu za ukapljeni prirodni plin dodijeli koncesiju i zaključi ugovor o koncesiji u svrhu gradnje mjesta opskrbe UPP-om u luci Rijeka-bazen Rijeka-područje Mlaka u svrhu omogućavanja daljnje distribucije UPP-a, iz razloga što se u cijelom tekstu ovoga Konačnog prijedloga zakona briše mjesto opskrbe UPP-om luka Rijeka-područje Mlaka, a kako na temelju važećeg Zakona o terminalu za ukapljeni prirodni plin nije do sada bilo zaključenih ugovora o koncesiji u svrhu gradnje mjesta opskrbe UPP-om u luci Rijeka-bazen Rijeka-područje Mlaka u svrhu omogućavanja daljnje distribucije UPP-a, isto nije bilo potrebno regulirati kroz prijelazne i završne odredbe ovoga Zakona.

**Uz članak 4.**

Ovim člankom se u važećem Zakonu o terminalu za ukapljeni prirodni plin mijenjaju iznosi navedeni u kunama, odgovarajućim iznosima u eurima sukladno Zakonu o uvođenju eura kao službene valute u Republici Hrvatskoj i Uputi Ministarstva financija KLASA: 011-01/2l-04/6,URBROJ: 513-06-03 -22-133, od 6. svibnja 2022.

**Uz članak 5.**

Ovim člankom se mijenja dosadašnji stavak 2. Zakona o terminalu za ukapljeni prirodni plin na način da se određuje da se nekretnine potrebne za gradnju, rekonstrukciju i održavanje terminala za UPP izvlašćuju u korist investitora iz članka 6. stavka 1. Zakona o terminalu za ukapljeni prirodni plin, odnosno društva LNG Hrvatska d.o.o., a ne kao do sada u korist Republike Hrvatske. LNG Hrvatska d.o.o. u vlasništvu je društava HEP d.d. i PLINACRO d.o.o. kojima je isključivi i jedini vlasnik Republika Hrvatska. Sukladno članku 6. stavku 2. Zakona o terminalu za ukapljeni prirodni plin promjenu vlasničke strukture investitora uređuje Vlada Republike Hrvatske odlukom ili zaključkom o promjeni vlasničke strukture na prijedlog ministarstva zaduženog za energetiku.

Predmet izvlaštenja su nekretnine izvan obuhvata koncesije koju je društvo LNG Hrvatska d.o.o. steklo na temelju članka 7. Zakon o terminalu za ukapljeni prirodni plin. U skladu s odredbama Ugovora o koncesiji pomorskog dobra u svrhu gradnje i gospodarskog korištenja luke posebne namjene – Industrijske luke Terminal za UPP, Omišalj-Njivice, na koncesioniranom području izgrađen je pristan, privezne i oslanjačke utvrdice, pristupni most te instalacija za prihvat prirodnog plina na visokom tlaku i plinovod za otpremu plina s pristana. Izvan koncesioniranog područja nalaze se pristupna prometnica, upravljačka zgrada, zgrada čuvarnice, priključni plinovod, čistačka stanica, dizel agregat, pumpaona i spremnik protupožarne vode te pripadajuće instalacije.

**Uz članak 6.**

Ovim člankom se određuje brisanje riječi: „u luci Rijeka“ te riječi: „u luci Rijeka-bazen Rijeka-područje Mlaka“ u cijelom tekstu Zakona o terminalu za ukapljeni prirodni plin.

**Uz članak 7.**

Ovim člankom propisuje se stupanje na snagu Zakona.

**IV. OCJENA I IZVORI SREDSTAVA POTREBNIH ZA PROVOĐENJE ZAKONA**

Za provođenje ovoga Zakona nije potrebno osigurati dodatna sredstava u državnom proračunu Republike Hrvatske.

**V. RAZLIKE IZMEĐU RJEŠENJA KOJA SE PREDLAŽU KONAČNIM PRIJEDLOGOM ZAKONA U ODNOSU NA RJEŠENJA IZ PRIJEDLOGA ZAKONA I RAZLOZI ZBOG KOJIH SU TE RAZLIKE NASTALE**

Hrvatski sabor je na 15. sjednici raspravljao o Prijedlogu zakona o izmjenama Zakona o terminalu za ukapljeni prirodni plin kojeg je prihvatio zaključkom 17. veljače 2023., s tim da su predlagatelju upućene primjedbe, prijedlozi i mišljenja radi pripreme Konačnog prijedloga zakona o izmjenama Zakona o terminalu za ukapljeni prirodni plin.

Odbor za gospodarstvo Hrvatskoga sabora je podržao donošenje Zakona.

U odnosu na prvo čitanje, Konačni prijedlog zakona je dorađen u skladu s primjedbom Odbora za zakonodavstvo Hrvatskoga sabora i to u dijelu koji se odnosi na završnu odredbu s obzirom na to da je euro postao službena valuta u Republici Hrvatskoj.

**VI. PRIJEDLOZI, PRIMJEDBE I MIŠLJENJA KOJI SU DANI NA PRIJEDLOG ZAKONA, A KOJE PREDLAGATELJ NIJE PRIHVATIO TE RAZLOZI NEPRIHVAĆANJA**

U raspravi o Prijedlogu zakona na radnim tijelima Hrvatskoga sabora nije bilo sadržajnih primjedbi i prijedloga o kojima bi se predlagatelj mogao posebno očitovati. Predstavnik predlagatelja je odgovorio na sva pitanja koja su postavljena na Odboru za gospodarstvo i Odboru za zakonodavstvo Hrvatskoga sabora.

Tijekom prvog čitanja u Hrvatskome saboru iznijeta su neka mišljenja na koja predlagatelj daje osvrt u nastavku.

Zastupnici Mirela Ahmetović, Sabina Glasovac, Sandra Benčić i Erik Fabijanić ukazuju da se Prijedlogom zakona ispušta područje Mlake u luci Rijeka kao lokacije mjesta za opskrbu UPP-om te da predloženo zakonsko rješenje ne definira novu lokaciju. Područje Mlake u luci Rijeka nije isključeno kao moguća lokacija mjesta za opskrbu UPP-om. Ovim Zakonom omogućava se odabir optimalne lokacije smještaja mjesta za opskrbu UPP-om uzimanjem u obzir svih tehničkih, prostornih i financijskih parametara, a rukovodeći se pritom Zakonom o uspostavi infrastrukture za alternativna goriva, Nacionalnim okvirom politike za uspostavu infrastrukture i razvoj tržišta alternativnih goriva u prometu, Strategijom energetskog razvoja Republike Hrvatske do 2030. s pogledom na 2050. godinu i Integriranim nacionalnim energetskim i klimatskim planom za Republiku Hrvatsku za razdoblje od 2021. do 2030. godine. Dosadašnjim zakonskim rješenjem investitor je ograničen na jednu lokaciju. Mjesto za opskrbu UPP-om može u budućnosti uključivati područje Mlake u luci Rijeka ili neko drugo područje ako se ocjeni da su za to ispunjene naprijed navedene pretpostavke odnosno da navedeno područje najbolje odgovara za realizaciju projekta izgradnje mjesta za opskrbu UPP-om uzimanjem u obzir svih tehničkih, prostornih, financijskih i okolišnih parametara.

Zastupnici Mirela Ahmetović, Anka Mrak-Taritaš, Andreja Marić i Sandra Benčić, Zvonimir Troskot i Erik Fabijanić postavljaju pitanje zašto se mijenja Zakon na način da se izvlaštenje provodi u korist društva LNG Hrvatska d.o.o. umjesto u korist Republike Hrvatske kako je do sada stajalo u Zakonu. Člankom 4. Zakona o energiji („Narodne novine“ br. 120/12., 14/14., 95/15., 102/15. i 68/18.) je propisano da se terminali za ukapljeni prirodni plin pored ostalih energetskih objekata koje Zakon navodi proglašavaju objektima od interesa za Republiku Hrvatsku te da su vlasnici objekata od interesa za Republiku Hrvatsku dužni objekte održavati, tehnološki unapređivati, odnosno modernizirati sukladno odrednicama Strategije energetskog razvoja Republike Hrvatske do 2030. s pogledom na 2050. godinu i interesima Republike Hrvatske propisanim pozitivnim propisima. Društvo LNG Hrvatska d.o.o. u suvlasništvu je društava HEP d.d. i PLINACRO d.o.o. koji su u 100 % vlasništvu Republike Hrvatske. Društvo HEP d.d. je društvo od posebnog interesa za Republiku Hrvatsku i većinski je vlasnik društva LNG Hrvatska d.o.o. te ima nešto manje od 75 % udjela u temeljnom kapitalu društva LNG Hrvatska d.o.o. Člankom 6. stavkom 2. Zakona o terminalu za ukapljeni prirodni plin je propisano da promjenu vlasničke strukture društva LNG Hrvatska d.o.o. uređuje Vlada Republike Hrvatske odlukom ili zaključkom o promjeni vlasničke strukture na prijedlog ministarstva nadležnog za energetiku čime su zaštićeni interesi Republike Hrvatske s obzirom na to da osnivači društva ne mogu raspolagati poslovnim udjelima bez odluke Vlade Republike Hrvatske. Drugi gospodarski subjekti koji upravljaju ovakvom ili sličnom infrastrukturom i u vlasništvu su Republike Hrvatske također kroz postupke izvlaštenja stječu vlasništvo na nekretnina odnosno zasnivaju služnosti na teret nekretnina u svrhu upravljanja energetskim postrojenjem i infrastrukturom za čiju funkcionalnost i održavanje odgovaraju (društvo PLINACRO d.o.o., HEP d.d. i njihova ovisna društva) što je u sladu sa spomenutim Zakonom o energiji.

**TEKST ODREDBI VAŽEĆEGA ZAKONA KOJE SE MIJENJAJU**

Predmet Zakona

Članak 1.

Ovim se Zakonom utvrđuje interes Republike Hrvatske, uređuje se supsidijarna primjena propisa, infrastruktura terminala za ukapljeni prirodni plin (u daljnjem tekstu: UPP) koja je od strateškog interesa za Republiku Hrvatsku, izdavanje koncesije na pomorskom dobru za realizaciju terminala za UPP i prateće infrastrukture, uključujući mjesto za opskrbu UPP-om u luci Rijeka, provedba izvlaštenja nekretnina, pravila i mjere prilikom realizacije terminala za UPP radi očuvanja sigurnosti opskrbe prirodnim plinom i tajnost podataka te se određuje investitor odnosno nositelj investicije projekta terminala za UPP na otoku Krku.

Definicije pojmova

Članak 3.

Pojedini pojmovi u smislu ovoga Zakona imaju sljedeća značenja:

1. Agencija znači Hrvatska energetska regulatorna agencija

2. mjesto za opskrbu UPP-om znači objekt za opskrbu UPP-om koji se sastoji od fiksnog ili mobilnog objekta, objekta na moru ili drugih sustava

3. održavanje znači izvedba građevinskih i drugih radova na postojećoj građevini radi očuvanja temeljnih zahtjeva za građevinu tijekom njezina trajanja, kojima se ne mijenja usklađenost građevine s lokacijskim uvjetima u skladu s kojima je izgrađena

4. postrojenje znači skup svrhovito povezane opreme za obavljanje tehnološkog ili drugog procesa kojemu je namijenjena građevina

5. potprojekt gradnje mjesta za opskrbu UPP-om u luci Rijeka znači gradnja mjesta za opskrbu UPP-om u luci Rijeka-bazen Rijeka-područje Mlaka za daljnju distribuciju UPP-a, uključujući sve sustave i instalacije potrebne za rad mjesta za opskrbu UPP-om

6. projekt terminala za UPP na otoku Krku znači gradnja terminala za UPP na otoku Krku, uključujući infrastrukturu terminala za UPP iz članka 5. ovoga Zakona i potprojekt gradnje mjesta za opskrbu UPP-om u luci Rijeka

7. rekonstrukcija znači izvedba građevinskih i drugih radova na postojećoj građevini kojima se utječe na ispunjavanje temeljnih zahtjeva za tu građevinu ili kojima se mijenja usklađenost te građevine s lokacijskim uvjetima u skladu s kojima je izgrađena (dograđivanje, nadograđivanje, uklanjanje vanjskog dijela građevine, izvođenje radova radi promjene namjene građevine ili tehnološkog procesa i sl.), odnosno izvedba građevinskih i drugih radova na ruševini postojeće građevine

8. terminal za UPP znači terminal koji se koristi za ukapljivanje prirodnog plina ili prihvat, iskrcaj i ponovno uplinjavanje UPP-a, uključujući pomoćne usluge i privremeno skladištenje potrebno za postupak ponovnog uplinjavanja i daljnju otpremu u transportni sustav, ali isključujući dijelove terminala za UPP koji se koriste za skladištenje.

Interes Republike Hrvatske

Članak 4.

(1) Radi očuvanja sigurnosti opskrbe prirodnim plinom interes Republike Hrvatske je osigurati realizaciju projekta terminala za UPP na otoku Krku sukladno Strategiji energetskog razvoja Republike Hrvatske, Strategiji skladištenja prirodnog plina Europske unije i Strategiji sigurne opskrbe energijom Europske unije.

(2) Radi uvođenja UPP-a kao ekološki prihvatljivog pogonskog goriva u pomorskom, riječnom, željezničkom i cestovnom teretnom prometu interes Republike Hrvatske je osigurati realizaciju gradnje mjesta za opskrbu UPP-om u luci Rijeka-bazen Rijeka-područje Mlaka, kao potprojekta terminala za UPP na otoku Krku.

(3) Gradnja terminala za UPP na otoku Krku i mjesta opskrbe UPP-om u luci Rijeka je u interesu Republike Hrvatske.

(4) Realizacija projekta terminala za UPP na otoku Krku osigurat će novi dobavni pravac prirodnog plina te će diversificirati putove i izvore opskrbe prirodnim plinom na tržištu Republike Hrvatske i Europske unije, a što će bitno utjecati na sigurnost opskrbe prirodnim plinom.

(5) Radi osiguranja sigurnosti opskrbe iz stavka 1. ovoga članka odnosno realizacije projekta terminala za UPP na otoku Krku interes Republike Hrvatske je osigurati provedbu preventivne mjere sigurnosti opskrbe u skladu s člankom 10. ovoga Zakona.

Infrastruktura i mjesto za opskrbu UPP-om

Članak 5.

(1) Infrastruktura terminala za UPP na otoku Krku uključuje sljedeće:

– terminal za UPP

– postrojenja za ukapljivanje UPP-a

– postrojenja za uplinjavanje UPP-a

– fiksna i mobilna infrastruktura na kopnu ili moru za skladištenje UPP-a

– fiksna i mobilna infrastruktura na kopnu ili moru za daljnju distribuciju UPP-a

– fiksna i mobilna infrastruktura na kopnu ili moru za upotrebu UPP-a u prometu

– postrojenja za primjenu rashladne energije UPP-a

– postrojenja za primjenu UPP-a u energetske svrhe

– postrojenja za primjenu UPP-a kao sirovine

– prateća instalacija i sustavi na kopnu ili moru potrebni za rad s UPP-om / potrebni za rad UPP infrastrukture

– energana za proizvodnju električne i toplinske energije u okviru obuhvata terminala za UPP, iz koje će se toplinska energija koristiti za uplinjavanje UPP-a, s transportom proizvedene električne energije u mrežu

– sva infrastruktura izvan obuhvata zahvata terminala za UPP koja je potrebna za njegov rad (priključni plinovod za otpremu plina iz terminala za UPP u transportni sustav, magistralni plinovodi kao sastavni dijelovi transportnog sustava, uključujući kompresorske stanice kojima se transportira plin iz terminala za UPP, dalekovodi, vodoopskrbni sustavi, odvodnja otpadnih voda i slično).

(2) Radi omogućavanja prometovanja cestovnih i željezničkih vozila i plovila pogonjenih UPP-om glavnim cestovnim prometnim pravcima, pomorskim i unutarnjim plovnim putovima Republike Hrvatske, sukladno propisu kojim se uređuje uspostava infrastrukture za alternativna goriva za mjesta za opskrbu UPP-om, određeni su prometni pravci, morske luke, kao i luke unutarnjih voda za smještaj UPP infrastrukture te je za mjesto opskrbe UPP-om određena luka Rijeka koje čini infrastrukturu terminala za UPP.

Investitor

Članak 6.

(1) Za nositelja investicije projekta terminala za UPP na otoku Krku određuje se društvo LNG Hrvatska d.o.o. (MB: 080733282, OIB: 53902625891) (u daljnjem tekstu: investitor).

(2) Promjenu vlasničke strukture investitora uređuje Vlada Republike Hrvatske odlukom ili zaključkom o promjeni vlasničke strukture na prijedlog ministarstva nadležnog za energetiku.

(3) Investitor će realizirati projekt terminala za UPP na otoku Krku kroz:

1. gradnju terminala za UPP u dvije faze:

– gradnja plutajućeg terminala za UPP u prvoj fazi

– gradnja kopnenog terminala za UPP u drugoj fazi

2. gradnju mjesta za opskrbu UPP-om u luci Rijeka.

(4) Plutajući terminal za UPP, financiran bespovratnim sredstvima Europskog fonda CEF, investitor ne smije otuđiti u desetogodišnjem razdoblju od dana puštanja u rad terminala za UPP.

Koncesija na pomorskom dobru

Članak 7.

(1) Ovim Zakonom Republika Hrvatska daje koncesiju na pomorskom dobru u svrhu gradnje i gospodarskog korištenja luke posebne namjene industrijske luke terminal za UPP, Omišalj, otok Krk na dijelu k. o. Omišalj – Njivice, investitoru iz članka 6. stavka 1. ovoga Zakona.

(2) Investitor iz članka 6. stavka 1. ovoga Zakona utvrđuje se kao ovlaštenik koncesije na pomorskom dobru (kopneni i morski dio) koje se daje u koncesiju u svrhu gradnje i gospodarskog korištenja luke posebne namjene industrijske luke terminal za UPP, Omišalj, otok Krk na dijelu k. o. Omišalj – Njivice.

(3) Ovim Zakonom daje se ovlaštenje Lučkoj upravi Rijeka da investitoru iz članka 6. stavka 1. ovoga Zakona dodijeli koncesiju i zaključi ugovor o koncesiji u svrhu gradnje mjesta opskrbe UPP-om u luci Rijeka-bazen Rijeka-područje Mlaka u svrhu omogućavanja daljnje distribucije UPP-a.

(4) Gospodarsko korištenje pomorskog dobra daje se u svrhu obavljanja energetske djelatnosti upravljanja terminalom za UPP te će investitor iz članka 6. stavka 1. ovoga Zakona za obavljanje lučkih djelatnosti zaključiti ugovore s društvima registriranim i specijaliziranim za obavljanje tih djelatnosti uz prethodnu suglasnost ministra nadležnog za pomorstvo.

(5) Područje pomorskog dobra (kopneni i morski dio) koje se daje u koncesiju u svrhu gradnje i gospodarskog korištenja luke posebne namjene industrijske luke terminal za UPP, Omišalj, otok Krk na dijelu k. o. Omišalj – Njivice obilježeno je poligonom određenim koordinatnim točkama izraženim u HTRS96 projekciji kako slijedi:

|  |  |  |
| --- | --- | --- |
| Kopneni dio lučkog područja – lučkog bazena (omeđen od točke 1 do točke 37) | | |
| TOČKA | E | N |
| 1 | 345 755,59 | 5 008 717,28 |
| 2 | 345 758,87 | 5 008 712,20 |
| 3 | 345 762,28 | 5 008 706,91 |
| 4 | 345 744,28 | 5 008 689,95 |
| 5 | 345 734,02 | 5 008 667,35 |
| 6 | 345 741,41 | 5 008 642,84 |
| 7 | 345 737,09 | 5 008 620,35 |
| 8 | 345 720,20 | 5 008 605,50 |
| 9 | 345 717,62 | 5 008 578,17 |
| 10 | 345 712,08 | 5 008 568,01 |
| 11 | 345 683,96 | 5 008 545,35 |
| 12 | 345 677,01 | 5 008 548,30 |
| 13 | 345 675,43 | 5 008 550,51 |
| 14 | 345 672,98 | 5 008 551,47 |
| 15 | 345 665,21 | 5 008 551,05 |
| 16 | 345 660,46 | 5 008 553,33 |
| 17 | 345 658,61 | 5 008 556,75 |
| 18 | 345 656,09 | 5 008 557,57 |
| 19 | 345 652,96 | 5 008 556,01 |
| 20 | 345 639,62 | 5 008 553,79 |
| 21 | 345 631,90 | 5 008 556,03 |
| 22 | 345 627,33 | 5 008 554,71 |
| 23 | 345 608,81 | 5 008 540,50 |
| 24 | 345 594,19 | 5 008 540,32 |
| 25 | 345 583,47 | 5 008 537,13 |
| 26 | 345 576,82 | 5 008 527,69 |
| 27 | 345 565,14 | 5 008 499,51 |
| 28 | 345 560,75 | 5 008 491,42 |
| 29 | 345 550,51 | 5 008 488,51 |
| 30 | 345 544,34 | 5 008 481,97 |
| 31 | 345 540,10 | 5 008 473,28 |
| 32 | 345 535,32 | 5 008 451,82 |
| 33 | 345 533,53 | 5 008 443,81 |
| 34 | 345 533,12 | 5 008 394,51 |
| 35 | 345 541,19 | 5 008 375,22 |
| 36 | 345 537,97 | 5 008 372,49 |
| 37 | 345 533,39 | 5 008 368,60 |
| Morski dio lučkog područja – lučkog bazena (omeđen od točke 37, preko točaka A, B, C, D, E i F do točke 1) | | |
| TOČKA | E | N |
| 37 | 345 533,39 | 5 008 368,60 |
| A | 345 477,72 | 5 008 361,98 |
| B | 345 375,22 | 5 008 349,78 |
| C | 345 215,67 | 5 008 409,80 |
| D | 345 225,74 | 5 008 496,14 |
| D1 | 345 234,85 | 5 008 574,35 |
| D2 | 345 610,03 | 5 008 935,83 |
| E | 345 640,65 | 5 008 895,90 |
| F | 345 686.11 | 5 008 824.91 |
| 1 | 345 755,59 | 5 008 717,28 |

(6) Površina pomorskog dobra – lučkog područja koje se daje u koncesiju ukupno iznosi 172.820 m², od čega je 11.298 m² kopneni prostor, a 161.522 m² morski akvatorij.

(7) Koncesija se daje na razdoblje od 99 godina, računajući od dana sklapanja ugovora o koncesiji.

(8) Ovim Zakonom ovlašćuje se ministar nadležan za pomorstvo da u ime Republike Hrvatske u roku od 90 dana od dana stupanja na snagu ovoga Zakona zaključi ugovor o koncesiji kojim će se detaljnije urediti prava i obveze davatelja koncesije i investitora.

Koncesijska naknada

Članak 8.

(1) Godišnja koncesijska naknada od dana sklapanja ugovora do 25 godina trajanja ugovora utvrđuje se kako slijedi:

– stalni dio u iznosu 2,00 kune po metru četvornom dodijeljenog pomorskog dobra

– promjenjivi dio u iznosu od 0,05 kune po MWh plina isporučenog u plinski transportni sustav.

(2) Godišnja koncesijska naknada za razdoblje od 25. godine trajanja ugovora do 50. godine trajanja ugovora utvrđuje se kako slijedi:

– stalni dio u iznosu 4,00 kune po metru četvornom dodijeljenog pomorskog dobra

– promjenjivi dio u iznosu od 0,10 kune po MWh plina isporučenog u plinski transportni sustav.

(3) Godišnja koncesijska naknada za razdoblje od 50. godine trajanja ugovora do 99. godine trajanja ugovora utvrđuje se kako slijedi:

– stalni dio u iznosu 8,00 kune po metru četvornom dodijeljenog pomorskog dobra

– promjenjivi dio u iznosu od 0,20 kune po MWh plina isporučenog u plinski transportni sustav.

(4) Godišnja koncesijska naknada uplaćuje se u korist proračuna županije i općine kako slijedi:

– jedna trećina uplaćuje se u korist županije

– dvije trećine uplaćuju se u korist općine.

(5) Godišnja koncesijska naknada usklađuje se svakih pet godina s tečajem eura objavljenim od Hrvatske narodne banke ako tečajna razlika iznosi manje ili više od 3 % od tečaja na dan zaključenja ugovora o koncesiji.

Izvlaštenje nekretnina

Članak 11.

(1) Gradnja, rekonstrukcija i održavanje terminala za UPP je u interesu Republike Hrvatske.

(2) Nekretnine koje su potrebne za gradnju, rekonstrukciju i održavanje terminala za UPP izvlašćuju se u korist Republike Hrvatske.

(3) Prijedlog za izvlaštenje nekretnina iz stavka 2. ovoga članka u ime i za račun Republike Hrvatske podnosi investitor iz članka 6. stavka 1. ovoga Zakona.